**Očka, da veš! Ne bom se poročila in ne bom kraljica!**

**(razpravljalni esej o pomenu otroštva ter svobodne volje nekoč in danes)**

Moja soseda je stara triindevetdeset let. Kljub starosti je še vedno dobrega zdravja. V njenem dolgem življenju, verjamem, da je veliko videla, preizkusila in naredila. Še vedno rada pomaga in vsakič, ko jo vidim, vidim njen topel nasmeh, ki odpravi slabe misli, ko imam slab dan.

Kot majhna je že zgodaj morala od hiše za deklo, saj so bili starši mnenja, da zanjo ne morejo skrbeti in da naj gre služit. Takrat ni imela izbire. Ni mogla zavreči očetove volje. Zelo hitro, še kot otrok, je morala sprejeti odločitev, saj je že takrat vedela, da je doma pomanjkanje. Zelo me zanima, kako bi podobno zahtevo sprejela dekleta moje starosti. Kolikokrat na dan rečemo ne! Ali sploh kdaj pomislimo, da starši česa ne morejo kupiti, nas peljati sem in tja? Verjamem, da je danes drugače. Da, nekoč niso imeli vsega tega, kar imamo sedaj. Vendar pa mislim, da je tudi moja soseda imela sanje. Sanjala je, da bo enkrat kraljica, da bo prišel princ na belem konju. Sanjala je o marsičem in verjetno so se ji katere sanje tudi uresničile. Le princa na belem konju ni bilo, saj se nikoli ni poročila.

Tudi otrok ni imela. Tako ni bilo poroda, ki bi se verjetno zgodil kar doma. Zdaj so vsi otroci s pomočjo zdravnikov popeljani na svet. Nudijo jim vso skrb in varstvo. Zelo hitro dobimo vse, kar rabimo. Nekoč pa so ene čevlje nosili vsi bratje in sestre. Si predstavljate, da bi jaz morala nositi copate, ki sta jih prej nosila moja sestra in moj brat? Danes smo vsa dekleta kraljice, saj imamo skoraj za vsako priložnost druge čevlje. In kako je z mojo sosedo sedaj, ko so jo po mnogih letih vzeli k sebi njeni sorodniki? Kljub temu da bi si lahko kupila kaj bolj modernega, sedi na kavču v skromnih oblačilih in udobnih copatih. Pravi, da ji nič ne manjka!

Vesela je vsakega obiska. Rada se pogovarja. Poleti, ko je zunaj, večkrat poklepetava in iz žepa potegne bonbon »dimnikarja« in pravi, da so ji ti najljubši. Ljudje so bili nekoč zelo radodarni in so vedno priskočili na pomoč. Posojali so si vse in hodili drug k drugemu na delo.

Sosedi je bil dan v mladih letih precej dolg in naporen. Zjutraj je najprej opravila v hlevu in nato odšla na njive. Zvečer pa jo je spet čakal hlev in nato spanje. Pravi, da je včasih cel dan bila brez hrane. Še zdaj poje zelo malo. Kako pa bi to zdržale današnje »kraljice«? Koliko hrane zavržemo? Tudi v šoli! Nam ni všeč to in ono. Mečemo hrano po tleh in ne razmišljamo, da nam jo starši morajo zaslužiti.

Razmišljanje o sosedi me je popeljalo nazaj. V čas, ko otroci niso imeli svobodne volje. Njihove pravice so jim bile večkrat odvzete. Niso sami odločali, kaj boš postal, za koga boš delal, s kom se boš poročil … O tem so odločali starši in otroci res niso imeli druge izbire. Večkrat so ostali doma in delali na polju. Niso imeli priložnosti, da bi prišli do poklica.

Vesela sem, da je tega konec, da otrokom ni treba delati za denar. Starši ne rabijo otrokove pomoči pri zaslužku. Je pa dobro imeti takšno sosedo, kot jo imam jaz, da me med pogovorom popelje nazaj. Ob tem spoznam, kaj je zares trdo delo. V šoli bi morali imeti interesno dejavnost, da bi obiskovali starejše in poslušali njihove zgodbe. Bilo bi nadvse poučno!

Otroci imamo danes veliko svobodne volje. Sami odločamo o mnogih stvareh. Smo bolj svobodni v preizkušanju novih stvari in ugotavljanju, v čem smo dobri. Ko ugotovimo, v čem smo dobri, to nadgrajujemo in se učimo. Ta čas nam je prinesel tudi to, da lahko svojemu očetu povem**: »Očka, da veš! Ne bom se poročila in ne bom kraljica!«**

Nekaj dni se bo kujal, na koncu pa se bo sprijaznil z mojo odločitvijo, ker me ima rad.

Zala Raus, 8. razred